Vittorio Bersezio/Le miserie 'd monsú Travet/pàgina 21
Sena quinta

L'ussiè, peui Barbarot e detti.
 
L'USSIE' a dio un po', a j'è ben monssú Travet?

RUSCA Sí, përchè?

L'USSIÈ A j'è 'n sgnor c'a lo serca, monssú Barbarot.

RUSCA Barbarot! Felo vni ananss (l'ussiè via).

MOTON Coma! T'conossi Barbarot, ti?

RUSCA Altro che! E ti?

MOTON Da 'npess. A ven quaicvolta a fé la partia con noi autri.

RUSCA A l'è un bon vivan.

MOTON Un ciaciaron.

RUSCA I vëdo propi c'a l'è pi conossú che la betonica. (Barbarot intra) Ciao, Barbarot. Che bon vento c'a' t'mena?

MOTON Ciao. Cosa venstu a fé ti sí?

BARBAROT Bondí, me cari, vala ben?

RUSCA Benone. Set'te' sí vsin al feu.

BARBAROT I staria ben volonté bele sí a ciaciaré, ma 'l guai a l'è che i serco pa voiaitri.

MOTON J'ôma sentí ch't'las ciamà d'monssú Travet.

BARBAROT J'elo nen?

RUSCA A l'è lí drinta c'a travaja.

MOTON Cosa veustu da monssú Travet?

BARBAROT Che curios!

MOTON Oh! s'a l'è un segret!

BARBAROT No, no; i v'lo dio subit, tant i lo seve che mi i son pa bon a tni niente ant 'l gosè. I veui feme impiegato d'co mi.

RUSCA Da bon?

BARBAROT Sicura. E j'eu ciamà d'intré ant sto ufissi.

RUSCA A m'faria ben piasí che lolí a ariveissa. I stario alegher.

MOTON 'L busillis a l'è c'a j sia d'post. J'eu senti poch fa 'l Cap session c'a disia c'a l'han amess un aspirant al volontariato an sopranumer.

BARBAROT E ben, a peulo d'co amëtme mi... I veno aposta për lon a parleje a monssú Travet.

RUSCA A monssú Travet! E cosa veustu c'ai fassa côl bonom?

MOTON S't'las mach d'côle racomandassion t'ses ben montà. Sí drinta a monssú Travet a j dan tanto de ment come al can d'l'invalid.

BARBAROT Ah bona gent! Ch'i seve andaré!

RUSCA Coma andaré!

BARBAROT A sarà stait parei come chi dii voiaitri fin adess, ma da adess ananss a sarà tut divers, sté sicur, Monssú Travet a diventrà 'n om important; a'ndarà ananss chiel e a farà andé ananss chi c'a l'avrà sota sua protession.

MOTON Oh 'n'autra!

RUSCA T'seugni ti. Se mach un moment fa 'l Cap session a l'ha daje un toch d'un savon.

BARBAROT 'L Cap d'session? I m'na rio mi dël Cap d'session. Monssú Travet a l'ha ant la mania un përsonagi ben pi gross che 'l Cap d'session.

MOTON Oh!... Chi? Chi?

BARBAROT 'L Cap d'division.

RUSCA 'L Comendator?

BARBAROT Giusta.

RUSCA Possibil?

MOTON I capisso adess përchè c'a l'ha avú 'l corage d'rifudé d'sotoscrive për la cros dël Cap d'session.

RUSCA A l'è sicura che se monssú Travet a l'avrà un po' d'influenssa a s'na servirà për vendichesse dël Cap d'session... E a farà ben.

BARBAROT A n'avrà d'influenssa, e nen mach poca... I v'lo dio mi.

MOTON Ma coma? Për che rason?

RUSCA Sí, 'na rason a dev essie.

BARBAROT Sicura che 'na rason a j'è sempre.

MOTON E ti t'la sas?

BARBAROT Altro che!

MOTON Disénla, brav.

RUSCA Quala? Quala c'a l'è?

BARBAROT Coco! I son peui pa un imprudent mi, sërchela da voi aitri. S'i l'andvini i dio nen ch' d'no.

RUSCA Momenti! 'L Cap d'division a sta ant l'istessa cà d'monssú Travet...

BARBAROT T'brusi.

MOTON Eh! lolí cosa c'a l'ha da feie?

BARBAROT T'ses pa d'ij pi furb, sastu ti?

RUSCA E monssú Travet a l'ha 'na bela fomna...

BARBAROT Bravo!

MOTON Coma!... A saria?...

BARBAROT Ssst!

RUSCA E 'l Comendator?...

BARBAROT A l'è lon.

MOTON I casco da le nuvole... 'L Comendator, 'n om cosí serio!

BARBAROT Eh! côla gent lí... Mi ch'i stag d'co lí ant côla cà, a l'è d'un poch ch'i sciairo... A va soenss a feje visita... Stamatin mi son intrà da monssú Travet e j'eu ciapalo là c'a l'era sol con Madama, e a l'avio 'na cert'aria tuti doi... Stasseira a la mena al Teatro Regio...

RUSCA Ciuto c'a l'è sí bele chiel.

MOTON (I contreu tut al Cap d'session).

Leteratura piemontèisa
Vittorio Bersezio
Le miserie 'd monsú Travet